runetrust/blame-folketinget-dk huggingface dataset:
Bertel Haarder (V), 2008-12-03:
Når jeg tænker på, hvor mange tusinde lærere der stemmer på Venstre, vil jeg da ikke acceptere, at der skulle være et særligt forhold mellem Socialdemokratiet og Danmarks Lærerforening. Jeg har i øvrigt haft en god snak med Danmarks Lærerforening om det, vi taler om her, og jeg synes, at man må respektere, at de har givet gaver i mange år, og at de altså ikke vil mere, men så vil jeg bare ikke have skylden for, at det nedlægges, for jeg var altså klar til at fortsætte på skatteydernes regning.
Susie Jessen (DD), 2023-05-10:
Jeg håber også, at der fra ministerens side er en enighed med mange af os andre her i salen om, at jo mere man tegner Muhammed, taler om Muhammedkrisen og i det hele taget har det oppe på så mange forskellige platforme som muligt, jo større chance er der for, at det bliver normaliseret, og at terroristerne ikke vinder.
Lars Boje Mathiesen (BP), 2025-10-22:
Ordføreren kan være ganske sikker på, at ordførerens svar kommer med derud til befolkningen, for jeg synes netop, at de skal høre det, som ordføreren siger, altså forestillingen om, at minkavlerne bare tænkte: Nå ja, men nu vil vi da slå alle vores egne mink ihjel, uden at man troede, og uden at man havde en forventning om, og uden at man havde en overbevisning om, at det skulle man gøre, og hele forestillingen om, at vi skulle have hastet lovgivningen igennem, hvor man skulle have lovhjemmel til det.
Liselott Blixt (DF), 2017-05-17:
Men det, vi så gjorde, var, at vi tilsluttede os det forslag til vedtagelse, som regeringen havde oppe, og som også Socialdemokraterne og De Radikale var med på, fordi vi mente, at det da i det mindste var et skridt på vejen, og at det da var første gang, vi hørte, at en minister sagde noget om produktivitetskravet på 2 pct.
Erik Christensen (S), 2016-05-11:
Det, der er min bekymring, er, at når ministeren og andre kommunikerer ud, at man har givet ældreplejen et stort løft med værdighedsmilliarden og med satspuljemidlerne til demens, så er det stadig væk et problem, at vi faktisk har 29 kommuner, hvor de rent faktisk ikke har haft mulighed for at bruge flere penge på ældreområdet.
Lars Aagaard (M), 2025-05-14:
Vi har netop udgivet den årlige klimastatus og fremskrivning, og her ser vi tydeligt, at behovet for grøn strøm er stigende, faktisk i en sådan grad, at vi forventer at skulle importere betydelige mængder strøm frem mod 2050, hvis vi ikke formår at producere mere selv.
Peter Skaarup (DF), 2022-03-01:
Helt grundlæggende handler loven selvfølgelig om alle religiøse forkyndere, men den egentlige målgruppe og grunden til, at loven i første omgang blev lavet, er jo de islamistiske imamer og andre såkaldte lærde folk, som kommer til Danmark fra andre lande, og som ytrer forskellige uhyrligheder, som slet ikke hører til her i landet.
Morten Helveg Petersen (RV), 2004-11-11:
Grunden til, at jeg spørger, er, at der i det meget grundige udvalgsarbejde er et misforhold mellem, hvad Udenrigsministeriet har lagt vægt på i forhold til Den Internationale Straffedomstol, og det lovforslag, som forsvarsministeren fremsætter her.
Bjarne Corydon (S), 2012-01-19:
Når jeg pegede tilbage på de erfaringer, vi gjorde os med den seneste skattereform, hvor man jo omlagde skatter – det har jeg i øvrigt været helt præcis omkring i enhver sammenhæng; de ufinansierede skattelettelser kom jo før den seneste skattereform, her var blot tale om en midlertidig underfinansiering – var det, fordi erfaringen jo var, at det der med at omlægge skatter er en ganske vanskelig øvelse, og det medfører også betydelig kritik fra nogle af de mennesker, der bliver ramt af finansieringen.
Pernille Blach Hansen (S), 2005-03-29:
Så synes jeg da, det ville være meget interessant at vide, hvad et urealistisk højt niveau er, for jeg skulle hilse og sige, at hvis man på Viborg Katedralskole vælger at forøge antallet af 1. gymnasieklasser med én, går der ikke ret mange år, før man har lukket Bjerringbro Gymnasium.
Morten Østergaard (RV), 2010-04-29:
Jeg må bare konstatere, at finansministeren tilsyneladende har et meget ringe blik for, at de mest alvorlige udfordringer for dansk økonomi faktisk er de langsigtede, for det er fra 2015 til 2020, at det rigtig begynder at buldre igennem med de offentlige underskud.
Anne Grete Holmsgaard (SF), 2010-03-05:
Umiddelbart vil jeg mene, at der er meget få områder, hvor de ikke kan klare det, men når vi siger, at det godt kunne være, at energiselskaberne skulle engagere sig i infrastrukturen også, er det, fordi de jo er meget tæt på selve ledningsnettet, og dermed har de jo også en interesse i, at det fungerer.
Villy Søvndal (SF), 2004-11-11:
Var det ikke klogere at erkende, når man tog så grueligt fejl, at medmindre FN bliver placeret i den helt centrale rolle i den her konflikt, er der ingen løsning, så er der en konflikt, der vil kræve flere og flere liv, betyde mere og mere bitterhed, mere og mere fjendskab.
Kim Edberg Andersen (DD), 2025-04-04:
Jeg ved, at ordføreren er meget vidende på alle mulige områder, så jeg tror helt sikkert, at det er muligt for os, når vi er så enige, at lave et beslutningsforslag sammen, som kan gennemgå alle de nødvendige test, som vi altid får: Hvad med pengene, og kan det lade sig gøre osv.?
Lotte Rod (RV), 2023-11-09:
Hr. Alex Ahrendtsen vil ikke kunne forestille sig det bedre, for der hænger den her virkelig smukke, gamle grønne tavle, og rundt om tavlen er der et gult gardin, og halvdelen af gardinet er trukket for, fordi der inde bagved er en overraskelse, som læreren har skrevet til eleverne, så de kan sidde og vente i spænding på, hvad der mon sker om lidt, når gardinet bliver trukket fra.
Morten Messerschmidt (DF), 2019-10-09:
Men det er da bekymrende – og det må egentlig også være lidt ubehageligt – at skulle varetage det næsthøjeste embede i regeringen og så ikke have nogen bud på, hvad man gør med hensyn til den kontinuerlige angrebssituation, vi er i, i forhold til de her domstole.
René Gade (ALT), 2015-11-17:
Det er ellers interessant for en, der som jeg kommer fra et parti, der er kommet i Folketinget for at lave næsten alting om, at man kan komme ind som relativt ny mand på posten som skatteordfører og så alligevel have en mening om sådan et samleforslag som det her, som er så sammensat, som det rent faktisk er.
Christoffer Aagaard Melson (V), 2023-02-02:
Vi synes, ligesom vi har haft tradition for altid i Danmark, at et land er bedst til at træffe beslutninger, når man vælger nogle til et Folketing, der så kan indgå nogle kompromiser med alle de nuancer og alle de ting nede i materien, som kan være svære at tage stilling til, hvis man ude af kontekst lige pludselig skal svare på noget i en folkeafstemning.
Morten Bødskov (S), 2012-02-03:
Som jeg havde lejlighed til at redegøre for i et samråd i Retsudvalget om samme emne i november sidste år, har det initiativ, der foreslås med beslutningsforslaget, været overvejet flere gange tidligere, herunder på baggrund af input fra Rigsadvokaten og Rigspolitiet.
Lisbeth Bech Poulsen (SF), 2019-04-30:
Det kan det jo både være i forhold til bankens egne produkter, men man kan også handle imod kundens interesser ved at sige, at her har man et eller andet godt produkt fra en tredjepart, men det kan også være i strid med kundens interesse, fordi man alene promoverer det, fordi man får provision.
Carina Christensen (KF), 2002-10-23:
Heldigvis arbejder man allerede nu i Kulturministeriet sammen med Økonomi- og Erhvervsministeriet på igen at få sat spørgsmålet på EU-dagsordenen, og forhåbentlig vil det lykkes for os at få skabt opbakning hertil hos vores kolleger i EU.
Jann Sjursen (KD), 2004-04-22:
Jeg vil godt fastholde det svenske perspektiv, for fru Lissa Mathiasen postulerer jo her i debatten, at vi har fået en meget klar hilsen fra Sverige vedrørende adoptionsspørgsmålet, og nu har hr. Per Dalgaard så taget fat i den rapport, der er lagt til grund for bl.a. den svenske lovgivning.
Henrik Dam Kristensen (S), 2001-04-03:
Derfor er det vigtigt, at det er folk, som har en professionel indgangsvinkel til det, men det er lige så vigtigt, at når de så har været på de uanmeldte tilsyn, er det dem, der er på plejecentret i dagligdagen, de ældre selv, pårørende, ældrerådene, brugerrådene osv., som kommenterer dem.
Kim Christiansen (DF), 2007-04-19:
Det her beslutningsforslag om obligatorisk videoovervågning er affødt af dels et meget stort ønske fra branchen, dels et meget stort ønske fra de forskellige taxaførerforeninger om en forbedring af deres arbejdsmiljø – som en slags sikkerhed eller forebyggende foranstaltning mod overfald og lignende.
Jørn Jespersen (SF), 1998-04-03:
Til fru Lene Espersen skal jeg sige, at den måde, vi vil sikre, at kontrollen fungerer effektivt, på, er ved at sikre ordentlige regler og ordentlige ressourcer, og vi har ikke den samme hang til ensartethed, som Det Konservative Folkeparti måske har.
Jeppe Mikkelsen (RV), 2012-11-08:
Offentlighedsloven er blevet diskuteret meget frem og tilbage i de senere år her i Folketinget og selvfølgelig også i pressen, og lysten til at diskutere dette emne er naturligvis igen aktuel, efter at et bredt flertal af Folketingets partier har indgået en aftale om en ny offentlighedslov.
Jan Petersen (S), 1998-06-17:
Det er samfundsmæssigt fornuftigt at gøre det muligt for mennesker at få børn, at leve op til forældreansvaret og sikre nye generationer, så de økonomisk og samfundsindretningsmæssigt kan tage over, når vi andre kan gå ind i de attraktive seniorordninger, som vi også tilbyder og ønsker at fastholde i det danske velfærdssamfund.
Pia Gjellerup (S), 2006-04-20:
Jeg skal blot spørge: Er hr. Kristian Thulesen Dahl ikke enig i, at det arbejde – nu holder vi os så til arbejdet – der ligger i de nye sammenlægningsudvalg i år, og som formentlig vil ligge i de nye kommunalbestyrelser i 2007, er et arbejde, der er langt større end det normalarbejde, man må forestille sig ligger i kommunalbestyrelserne, når de er kørt ind?
Tom Behnke (KF), 2012-01-17:
For det er jo virkelig den relevante, direkte støtte til ofrene, og der vil jeg gerne kvittere for, at ministeren sagde, at der er man allerede i regeringen i fuld gang med at komme med forslag til, hvordan loven skal ændres, sådan at det kan lade sig gøre på en meget nemmere måde, end det kan i dag.
Henning Hyllested (EL), 2013-02-07:
Men jeg vil bruge udvalgsarbejdet på at blive helt sikker på, at det også rent faktisk er sådan, for det er vigtigt, at chauffører ikke mister kørekortet på grund af, ja, småting, bagateller osv. Dem, der snyder derimod – og dem er der mange af – dem, der forsøger at sløre overtrædelser af køre-hviletids-bestemmelser ved hjælp af kontrolapparatet, skal knaldes.
Mattias Tesfaye (S), 2020-12-17:
Men vi kommer også til at undersøge mulighederne for at tage flere skridt, og der henviser jeg bare til en enkelt besvarelse af et udvalgsspørgsmål, som enten er oversendt eller også meget snart bliver oversendt til Udlændinge- og Integrationsudvalget, som måske rummer en lille ekstra mulighed.
Elisabeth Arnold (RV), 1999-04-20:
Mit spørgsmål er så blot til fru Birthe Rønn Hornbech: Vil fru Birthe Rønn Hornbech sørge for, at alle de mange medlemmer af Venstres gruppe, som stemte for dette forslag, nu ikke dækker sig ind under, at det var regeringen, der ikke havde sørget for, at dette lovforslag var i orden? De havde simpelt hen forsømt at tænke selv, herunder at lytte til deres egen ordfører.
Lisbeth Bech Poulsen (SF), 2017-04-25:
Da der blev indledt en sag mod to DR-chefer, efter at Trille havde fremført den fremragende sang i tv, »Øjet i det høje«, skrev Paul Hammerich i Politiken følgende: Ytringsfriheden omfatter nemlig også friheden til at spotte, og blasfemiparagraffen indikerede, at mennesker, som bekender sig til en religiøs tro, skal skærmes og skånes mere end f.eks. politibetjente, hippier og ministre, vegetarianere, professionelle boksere og dyrevenner.
Mariann Fischer Boel (V), 2000-05-23:
Og det er under alle omstændigheder områder, som vi ønsker belyst i den diskussion, den behandling, vi vil få af forslaget i efteråret. Så er der nogle regler om tildeling af warrants, altså tegningsretter til medarbejdere, og her er der i hvert fald for Venstre at se nogle uklarheder, som også skal vurderes nærmere.
Per Ørum Jørgensen (KF), 2006-01-11:
Det er også en stor udfordring og opgave ikke bare at sikre forsørgelse, og at man har til dagen og vejen, men i høj grad også at påvirke vore børn til at gribe de muligheder, som samfundet stiller til rådighed for alle uanset udgangspunkt og forudsætninger.
Kristian Jensen (V), 2018-05-03:
Der er heller ingen tvivl om, at i forhold til den arbejdsbyrde og det ansvar, der ligger på skuldrene af folketingsmedlemmer og ministre, så er vi ikke så højtlønnede, som man ville være i f.eks. det private erhvervsliv med en tilsvarende arbejdsbyrde og et tilsvarende ansvar.
Poul Qvist Jørgensen (S), 2002-04-11:
Ministeren er formentlig opmærksom på, at formanden for det udvalg, der sad omkring 1997-98, klart har advaret imod at gå ind i de enkelte dele, f.eks. den del, som hr. Ole Sohn var inde på omkring de efterlevende, principperne omkring den omvendte Matthæuseffekt og en lang række andre ting.
Anne Grete Holmsgaard (SF), 2006-01-31:
Man kan jo godt kaste sig ind i internationalt samarbejde, og det er vi sikre på at rådene vil gøre, men hvis det bliver for stadig mere og mere skrantende bevillinger, man skal gøre det, så vil det jo altså komme til at gå ud over det, som i virkeligheden skulle være med til at løfte dansk forskning, som på mange måder er virkelig fremragende, men som lider under, at den ikke får tilført flere midler.
Frank Aaen (EL), 2001-05-07:
Men netop derfor er det nødvendigt efter de oplysninger, vi har, hurtigt at komme i gang med de investeringer, som man længe har ønsket at komme i gang med på Seruminstituttet, og også komme i gang med, at man i stedet for at lægge nogle af de ting, man ikke bruger i dag, i fryseren, så at sælge dem til nogle af de lande i verden, der stadig væk bruger de produkter.
Anders Fogh Rasmussen (V), 2007-10-04:
Jeg er enig med fru Margrethe Vestager i, at det her ikke alene er et spørgsmål om de fysiske rammer, for jeg tror, vi enige om, at de fysiske rammer faktisk som udgangspunkt er meget gode, og jeg synes også, at de ansvarlige for asylcentrene udfører et rigtig dygtigt arbejde.
Jann Sjursen (KRF), 1999-05-27:
Så derfor vil jeg blot benytte denne korte bemærkning til at sige tak i lige måde for det gode samarbejde, vi har haft, men også bekræfte, at der er forskel, som hr. Anders Fogh Rasmussen selv var inde på det i sit indlæg, på Venstre og Kristeligt Folkeparti.
Jakob Ellemann-Jensen (V), 2019-01-24:
Så kan man sige, at man fra WHO's side har vurderet undersøgelser med rent glyfosat og undersøgelser med glyfosatmidler, det vil sige dem, der også indeholder forskellige hjælpestoffer, under et, mens man i EU, som er det, vi retter os efter, alene har undersøgt dem, som er med rent glyfosat, altså dem, som vi også taler om her i dag.
Jens Rohde (V), 2005-11-04:
Og når vi kommer til tilskudsområdet, gør det det så ikke lettere at skrive en ansøgning om penge til lokalradio og -tv, når det er sådan, at man ved, at den knyttes op på en sendetilladelse, i stedet for at man helt konkret skal redegøre for på adskillige sider, hvilke programmer og hvad det er, man bruger pengene til?
Magnus Heunicke (S), 2020-05-28:
Og til dem af jer, der har noteret, at det her også er en hastebehandling, vil jeg sige, at der er langt mere tid nu, end der var i starten af epidemien, så der er tid til høringssvar og god tid til at få læst dem osv., men jeg anerkender også det arbejdspres, som folketingsmedlemmerne arbejder under, og som udvalget arbejder under.
Malene Vestergård (SF), 1999-04-20:
I forhold til det, hr. Poul Erik Dyrlund sagde, vil jeg gerne spørge fru Pernille Rosenkrantz-Theil, om ikke det er rigtigt netop som hr. Poul Erik Dyrlund siger, at det netop er embedslægen, som har ansvaret for elevers og studerendes arbejdsmiljø.
Karina Lorentzen Dehnhardt (SF), 2010-11-23:
Til slut vil jeg så bare nævne, at med hensyn til den europæiske børneattest synes jeg, at det er lidt ærgerligt, at vi har et retsforbehold, der spærrer for, at vi umiddelbart kan følge med på en lovgivning, som beskytter børn bedre imod seksuelle overgreb, sådan som landet ligger lige nu.
Frederik Bloch Münster (KF), 2025-03-14:
Lovforslaget her indeholder jo flere nødvendigheder, så at sige, f.eks. den nødvendige hjemmel til, at Klimaskovfonden kan give tilskud til privat skovrejsning, for det er jo bare altafgørende for, at vi når det mål, der er i den grønne trepart i forhold til plantning af skov.
Karen J. Klint (S), 2008-10-21:
Der kan man også spørge, om det er decentralisering, eller om det fortsat er nødvendigt i en overgangsperiode, til der bliver en mere samlet, ny lovgivning. Så vil jeg lige vende tilbage til det med retten til at blive begravet på en kirkegård i et andet sogn end der, hvor man bor.
Vibeke Peschardt (RV), 2000-05-16:
Og det har ministeren jo sådan set også lagt op til, idet han siger, at der er den procedure i det, at nu undersøger Færdselsstyrelsen det her, og så ser man, om det kan hænge sammen, og så kan det da godt være, der kommer nogle ændringer til færdselsloven, og det ser vi så på til den tid.
Pernille Vermund (NB), 2020-01-17:
Jeg er med på, at jødedommen for så vidt også er en lovreligion, men i den islamiske fortolkning vurderer man, at de ord, der står i koranen, er ord, der er sendt ned fra himlen, fra Allah, direkte til profeten, og at de kun kan videregives af imamerne, og derfor lægger man en stor del af dømmekraften i forhold til de beslutninger, man træffer i sin hverdag, hos en imam.
Anne Grete Holmsgaard (SF), 2004-06-04:
Vi tager derfor loven og allokeringsplanen af bordet og arbejder videre med den hen over sommeren, sådan at vi kan komme med en sammenhængende, langsigtet plan for det her, og med langsigtet mener jeg en plan, der i hvert tilfælde har et sigtepunkt, der når helt frem til 2012, som er det tidspunkt, vi har forpligtet os til.
Lene Espersen (KF), 2006-04-18:
Vi bevarer også retskendelser på nogle af de områder, som fru Anne Baastrup anser for at være kontroversielle – og det må jo så være af andre grunde – men der er altså tale om retskendelse, idet PET fremover gerne skulle have mulighed for at kunne få retskendelse på en person frem for på telefonnumre.
Kim Behnke (FP), 1997-10-09:
Med hensyn til det konkrete problem, DSB har, efter at de har indført en ny køreplan, er jeg sikker på, at hvis ellers man tog sig sammen i DSB, så kunne man løse problemet, for der var jo ikke kaos, dagen før man indførte den nye køreplan. Så det kunne være, man skulle kigge i den gamle køreplan frem for at have indført en ny køreplan, som har givet anledning til kaos.
Niels Helveg Petersen (RV), 2001-02-08:
Jeg kan på Det Radikale Venstres vegne med glæde give principiel tilslutning til lovforslaget, for skabelsen af en særlig lov for billedkunsten er en vigtig tilkendegivelse fra regeringen og Folketinget om den betydning, vi tillægger billedkunsten.
Erling Bonnesen (V), 2018-03-16:
Med lovforslaget håber vi at endnu flere lokale og turister vil benytte sig af de mange tilbud og virksomheder, som eksisterer i de små lokalsamfund, og at endnu flere turister og danskere vil få øje på glæden ved de forskellige aktiviteter og tilbud lokalt, når de kommer rundt.
Rikke Hvilshøj (V), 2000-03-15:
Ønsket om ligestilling mellem mænd og kvinder tror jeg, de fleste i det danske samfund støtter op om. Således ønsker vi også i Venstre ligestilling mellem kønnene, vi ønsker forbud mod forskelsbehandling begrundet i kønnet, og vi ønsker lige muligheder uanset køn.
Aage Frandsen (SF), 2004-10-26:
Det er lidt underligt at fremstille det, som om vi næsten alle sammen var enige, for det, der i virkeligheden var tale om, var, at vi var nogle partier – der røber jeg ikke nogen hemmeligheder, for det kunne man læse offentligt – som lå på en model, der var tæt på amtsmodellen, til nød ovre i nærheden af kommunemodellen.
Niels Sindal (S), 2005-06-02:
Jeg kunne så vende spørgsmålet og sige – apropos den anden spørgers spørgsmål – at når vi nu har en procedure her i huset for, hvordan vi behandler sagerne, så vil der ske det, at hvis vi begynder, om jeg så må sige at sabotere sagerne, før vi egentlig kender omfanget af det, vi skal tage stilling til, ja, så starter vi en ny procedure, og det bryder jeg mig ikke om.
Karl H. Bornhøft (SF), 2010-10-07:
Men det, jeg har lyst til at sige her, er, at det jo ikke er mere end et par dage siden, at hr. Kristian Thulesen Dahl på fjernsynet blev bedt om at beskrive udenrigsministerens adfærd i den her sag, og jeg vil sige det på den måde, at det svar eller mangel på samme, hr. Kristian Thulesen Dahl leverede, var der formodentlig ikke nogen af os andre, der kunne have gjort bedre.
Sandy Brinck (S), 2000-04-11:
Jeg skal bare være helt sikker på, at det står klokkeklart: Er det korrekt, at Venstre finder det rimeligt, at hovedaktionærerne beskattes af så lille en del, som det har været tilfældet, og så tilfældigt, som undersøgelserne har vist? Jeg vil godt bede fru Mariann Fischer Boel besvare, hvorvidt Venstre finder det rimeligt.
Morten Messerschmidt (DF), 2007-02-08:
Jeg skal indledningsvis sige til den tidligere ordfører, at jeg og Dansk Folkeparti fuldstændig kan slutte op om det ønske om, at Tyrkiet må blive et moderne og demokratisk samfund, som hr. Svend Auken læste op fra beslutningsforslagets præmisser.
Frode Sørensen (S), 2003-05-27:
Når vi går over i den finansielle lovgivning, så taler vi om, at forbrugeren når han tegner forsikringen, kan vælge et varsel på 30 dage, på et halvt år, på et helt år, men hvis man har valgt med et helt år, så har man valgt med et helt år og kan ikke komme ud af den før.
Kristian Pihl Lorentzen (V), 2020-06-04:
Så er der også det forhold, at vi må sige, at Vejdirektoratet har skudt tomt, som vi sagde i hæren, da jeg var der, for der er stort set ikke flere projekter at gå i gang med, og det er jo ærgerligt, når der er så virkelig meget brug for vejprojekter.
Leif Lahn Jensen (S), 2017-11-15:
Men jeg kan så gøre det meget, meget enkelt den her gang, for hvis vi kigger på de her slagteriarbejdere – dem, der sådan set arbejder, fra de er ganske unge, omkring 20 år, og arbejder hele livet og har et virkelig hårdt job – så vil jeg bare spørge ministeren: Gør man nok for dem i dag, eller har man tænkt sig at gøre mere?
Jonas Dahl (SF), 2011-12-20:
Jeg kunne forstå, at Venstres politiske ordfører havde lidt svært ved at finde ud af behandlingsformerne, men det håber jeg da trods alt at Dansk Folkepartis ordfører vil bekræfte. Når det drejer sig om overdragelse af aktier i forbindelse med familieejede virksomheder, synes vi sådan set fra SF's side, at det er rimeligt, at man laver en vis beskatning.
Kasper Roug (S), 2021-11-23:
Det var dejligt at høre, at man fra Venstres side er så utrolig utålmodige, det er rigtig rart, og der er jo ingen tvivl om, at det i forbindelse med sådan en proces som den her – og det håber jeg da også ordføreren vil anerkende – er vigtigt, at vi gør det på den rigtige måde, at vi gør det på en måde, så vi er sikre på, at vi selvfølgelig kan få alle hindringer af vejen.
Lars Barfoed (KF), 2010-10-26:
Når det er sagt, finder regeringen, at det også er vigtigt, at borgerne, både i forbindelse med lovændringen og de ændringer af de administrative regler, som vil blive gennemført, ikke bliver pålagt nogle unødvendige byrder som følge af reglerne, og det er jo også baggrunden for, at der med lovforslaget er lagt op til, at fornyelse af kørekort til f.eks. en almindelig bil for personer under 70 år ikke sker oftere end højst nødvendigt efter direktivet.
Tove Fergo (V), 2004-11-12:
Derfor ligger det helt naturligt i forlængelse af det ønske, man havde fra menighedsrådenes side, om, at når der skal indrettes særlige afdelinger på kirkegårdene, så er det selvfølgelig menighedsrådet, som i første omgang skal tage stilling til det, og så skal det godkendes af provstiudvalget. Så det er forklaringen på det.